Dimitri Kaljo

Dimitri Kaljo (sündinud 12. oktoobril 1928 Haapsalus) on eesti geoloog, Eesti Teaduste Akadeemia liige (alates 1983).

Haridus 
Ta on lõpetanud 1948. aastal Tallinna 1. Keskkooli. Seejärel õppis ta Tartu Riiklikus Ülikoolis paleontoloogiat ja lõpetas ülikooli 1953. aastal cum laude. Järgnes aspirantuur ja kandidaaditöö “Balti ordoviitsiumi ja Llandovery rugoosid, nende levik ja arenemine” kaitsmine 1956. aastal. Doktoritöö “Baltimaade siluri stratigraafia (ökostrati-graafilise analüüsi kogemus)” kaitses ta 1978. aastal NSVL TA Geoloogia Instituudi juures. Professori kutse sai 1986. aastal.

Töökäik 
Aastatel 1956–1957 oli Dimitri Kaljo Tartu Ülikooli mineraloogia kateedri assistent. 1957 asus ta tööle Teaduste Akadeemia Geoloogia Instituudi teadussekretärina (alates 1997 Tallinna Tehnikaülikooli geoloogia instituut), 1959 sai temast geoloogia sektori juhataja ning 1965 teadusdirektor. Aastatel 1969–1989 oli ta direktor ning sel ajal saavutas instituut juhtiva positsiooni Baltimaades ning tuntuse NSV Liidus ja Põhja-Euroopas. Aastatel 1990–2006 oli Dimitri Kaljo aluspõhja osakonna juhataja, 2007-2016 vanemteadur.

Teadustöö 
Dimitri Kaljo uurimistöö peasuunad on olnud Eesti ordoviitsiumi ja siluri tetrakorallide taksonoomia ja biogeograafia, graptoliitide biostratigraafia, nende ladestute stratigraafiline liigestus, Balti basseini fatsiaalne arengulugu ja paleoökosüsteemid ning isotoopgeoloogia.  Kahel korral on ta kollektiivi juhina pälvinud Eesti riikliku preemia: 1972 tööde tsükli eest Eesti Siluri uurimisel ning 2001 isotoopuuringute eest paleosoilise arenguloo selgitamisel.

Organisatsiooniline tegevus 
Dimitri Kaljo on olnud võimekas teadusorganisaator. Aastatel 1990–1999 oli ta akadeemia bioloogia, geoloogia ja keemia osakonna juhataja ning 1991–2004 välissuhete koordinaator, 1999–2004 juhatuse liige.  Oli aastatel ... ajakirja a on ajakirja Estonian Journal of Earth Sciences peatoimetaja. Ta on tegutsenud paljudes erialakomisjonides. Alates 1969 on ta Eesti Stratigraafia Komisjoni liige (1981–2005 esimees), 1991–2010 Eesti Maavarade Komisjoni ja aastast 1992 Eesti Geoloogia Rahvuskomitee esimees. Rahvusvaheliselt hinnatud teadlasena kutsuti ta juba 1975. aastal Rahvusvahelise Geoloogiateaduste Liidu Stratigraafiakomisjoni Siluri alamkomisjoni tegevliikmeks, 1984–1992 oli ta selle esimees. 1983–1988 oli akadeemik Kaljo Rahvusvahelise Fossiilsete Korallide Uurimise Assotsiatsiooni asepresident ning 1989–1996 Rahvusvahelise Paleontoloogia Liidu asepresident. Alates 2006 on ta Rahvusvahelise Paleontoloogia Assotsiatsiooni graptoliitide töögrupi liige.

Töid 
Avaldanud üle 300 teaduspublikatsiooni.

 Силур Эстонии : [монография] / Институт геологии Академии наук Эстонской ССР ; под редакцией Д. Л. Кальо. Tallinn, 1970.
 Ecostratigraphy of the East Baltic silurian = Экостратиграфия силура Прибалтики / Akademia of Science of the Estonian SSR, Institut of Geology ; toim D. Kaljo... jt. Tallinn, 1982.

Tunnustus
1972 Nõukogude Eesti preemia
1980 Karl Ernst von Baeri medal
1986 Eesti Teaduste Akadeemia medal
1987 Londoni Geoloogia Seltsi auliige
1987 ühingu Znanije S. I. Vavilovi medal
1988 Eesti NSV teeneline teadlane
1998 Eesti Geoloogia Seltsi auliige
2001 Eesti Vabariigi teaduspreemia
2002 Valgetähe IV klassi teenetemärk
2009 Eesti Vabariigi teaduspreemia (elutööpreemia)

Viited

Kirjandus 

 Dimitri Kaljo: Personaalnimestik / Koostanud H. Nestor. Tallinn, 1998
 Margus Maidla. Akadeemik Dimitri Kaljo uurib minevikku, et teha tulevikku. – Teaduste Akadeemia – Eesti kollektiivne aju. Tallinn, 2014, lk 149-157.

Välislingid
 Dimitri Kaljo Eesti Teaduste Akadeemia lehel

Eesti geoloogid
Gustav Adolfi Gümnaasiumi vilistlased
Tartu Ülikooli matemaatika-loodusteaduskonna vilistlased
Eesti NSV Teaduste Akadeemia liikmed
Eesti Teaduste Akadeemia liikmed
Eesti NSV teenelised teadlased
Valgetähe IV klassi teenetemärgi kavalerid
Sündinud 1928